Helge Kühn-Nielsen
Helge Kühn-Nielsen, 1921-1997, dansk tegner og maler. Helge Kühn-Nielsen debuterede som maler på Kunstnernes Efterårsudstilling i 1945 og blev herefter som tegner knyttet til Politikens Magasinet og Land og Folk (til 1956), kendt for sin enkle, energiske og eksperimenterende streg.
Bemærkelsesværdige er tegneserierne Skælmen fra Bukhara (1950-51) efter den sovjetiske forfatter Leonid Solovjofs roman og Till Uglspil og Lamme Goedzak (1952-53, roman af Charles de Coster) samt Rolf Krakes og hans kæmpers saga (ca. 1962) i serien Illustrerede Klassikere.
Helge Kühn-Nielsen, der 1943-88 var lærer ved Kunsthåndværkerskolen (Danmarks Designskole), har tillige udført talrige bogillustrationer og tegnede tv-serier. Som maler gik han fra en naturalistisk til en nonfigurativ udtryksform.